CELEX: 32020R0523
Language: da
Date: 2020-04-07 00:00:00
Title: Kommissionens gennemførelsesforordning (EU) 2020/523 af 7. april 2020 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif for så vidt angår underposition 90211010 (ortopædiske artikler)

15.4.2020   
               
               
                  DA
               
               
                  Den Europæiske Unions Tidende
               
               
                  L 116/1
               
            
         KOMMISSIONENS GENNEMFØRELSESFORORDNING (EU) 2020/523
         af 7. april 2020
         om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif for så vidt angår underposition 9021 10 10 (ortopædiske artikler)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra e), og
         ud fra følgende betragtninger:
         
                     (1)
                  
                  
                     Ved forordning (EØF) nr. 2658/87 blev der fastlagt en varenomenklatur (»den kombinerede nomenklatur«), der fremgår af bilag I til nævnte forordning.
                  
               
                     (2)
                  
                  
                     Af hensyn til retssikkerheden er det nødvendigt at præcisere tariferingen af ortopædiske artikler henhørende under pos. 9021 10 10 i den kombinerede nomenklatur.
                  
               
                     (3)
                  
                  
                     I overensstemmelse med Domstolens dom i de forenede sager C-260/00 til C-263/00 (2) defineres ortopædiske artikler i de forklarende bemærkninger til det harmoniserede system til pos. 9021 og bemærkning 6 til kapitel 90 som produkter, der er særligt fremstillet til et specifikt ortopædisk formål.
                  
               
                     (4)
                  
                  
                     I denne dom forklarede Domstolen, at ortopædiske artikler har et særligt medicinsk formål, der adskiller sig fra almindelige (simple) produkter til almindelig brug. Kriterierne for at skelne mellem ortopædiske artikler og almindelige produkter omfatter også fremstillingsmetoden, de materialer, produkterne fremstilles af, produkternes funktionsmåde samt muligheden for at tilpasse produkterne til patientens særlige handicap.
                  
               
                     (5)
                  
                  
                     I bestemmelse 6 til kapitel 90 slås det fast, at ortopædiske artikler enten anvendes til at forebygge eller korrigere deformiteter på legemet eller til at støtte eller fastholde dele af legemet efter sygdom, operation eller skade.
                  
               
                     (6)
                  
                  
                     Afsnit I i de forklarende bemærkninger i det harmoniserede system til pos. 9021 indeholder eksempler på en række ortopædiske artikler, der henhører under denne position, samt eksempler på produkter, der ikke henhører under pos. 9021. Det anvendelsesformål, der er fastlagt i disse forklarende bemærkninger, er i overensstemmelse med den nye supplerende bemærkning.
                  
               
                     (7)
                  
                  
                     Af hensyn til retssikkerheden er det nødvendigt at give eksempler på de medicinske formål, som visse produkter kan tjene, og som gør det muligt at adskille dem fra ortopædiske artikler, der er udformet med henblik på et særligt ortopædisk formål.
                  
               
                     (8)
                  
                  
                     Af hensyn til retssikkerheden bør der gives en forklaring vedrørende ortopædiske artiklers funktionsmåde (høj grad af præcision) for så vidt angår artikler, der har til formål at forhindre yderligere skader eller legemlige deformiteter, i modsætning til almindelige produkter, som ikke anses for at være udformet med samme høje præcisionsgrad, og som derfor ikke er i stand til fuldstændigt at forhindre uønskede bevægelser.
                  
               
                     (9)
                  
                  
                     En ny supplerende bestemmelse bør derfor føjes til del II, kapitel 90 i den kombinerede nomenklatur for at sikre en ensartet fortolkning.
                  
               
                     (10)
                  
                  
                     Den nye supplerende bestemmelse er i overensstemmelse med Kommissionens gennemførelsesforordning (EU) 2018/787 (3), der tariferer en ankelbandage (en såkaldt »ortose med snørebånd«) ud fra de eksisterende bemærkninger til KN-underposition 9021 10 10, og afspejler medlemsstaternes faste tariferingspraksis.
                  
               
                     (11)
                  
                  
                     Forordning (EØF) nr. 2658/87 bør derfor ændres.
                  
               
                     (12)
                  
                  
                     Foranstaltningerne i denne forordning er i overensstemmelse med udtalelse fra Toldkodeksudvalget —
                  
               VEDTAGET DENNE FORORDNING:
         
            Artikel 1
            I bilag I, del II, kapitel 90, til forordning (EØF) nr. 2658/87 foretages følgende ændringer:
            
                        1)
                     
                     
                        Overskriften »Supplerende bestemmelse« efter bestemmelse 7 erstattes af overskriften »Supplerende bestemmelser«.
                     
                  
                        2)
                     
                     
                        Følgende supplerende bestemmelse tilføjes:
                        
                                    »2.
                                 
                                 
                                    I underposition 9021 10 10 omfatter udtrykket »ortopædiske artikler« artikler, der er særligt fremstillet til et specifikt ortopædisk formål, i modsætning til produkter, der kan anvendes til forskellige formål (for eksempel produkter til overbelastede led, ledbånd eller sener som følge af sportsaktiviteter eller maskinskrivning og produkter til lindring af smerter i den defekte eller svækkede del af kroppen, der for eksempel skyldes betændelse).
                                    De »ortopædiske artikler« skal fuldstændigt forhindre en specifik bevægelse af den defekte eller svækkede del af kroppen (for eksempel led, ledbånd eller seener) for at hindre yderligere skader eller legemlige deformiteter eller forværring af sådanne skader eller deformiteter til forskel fra andre produkter, der ikke kan forhindre specifikke bevægelser, men forebygger refleksbevægelser (ubevidste bevægelser) i kraft af disse produkters relative stivhed, der for eksempel skyldes fleksible skinner, trykpuder, uelastisk tekstilmateriale eller burrebånd.
                                 
                              
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. april 2020.
            
               
                  På Kommissionens vegne
               
               
                  For formanden
               
               Stephen QUEST
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EFT L 256 af 7.9.1987, s. 1.
         
            (2)  Domstolens dom af 7. november 2002, Lohmann og Medi Bayreuth, forenede sager C-260/00 til C-263/00, ECLI:EU:C:2002:637.
         
            (3)  Kommissionens gennemførelsesforordning (EU) 2018/787 af 25. maj 2018 om tarifering af visse varer i den kombinerede nomenklatur (EUT L 134 af 31.5.2018, s. 1).